นายกรัฐมนตรี ห่วงสินค้าราคาแพง กำชับกระทรวงพาณิชย์เร่งควบคุมและแก้ไขปัญหาแบบครบวงจร ไม่ให้กระทบประชาชน
นายธนกร วังบุญคงชนะ โฆษกประจำสำนักนายกรัฐมนตรี แถลงภายหลังการประชุมคณะรัฐมนตรีว่า นายกรัฐมนตรี แสดงความเป็นห่วงกรณีราคาสินค้าที่ปรับสูงขึ้น โดยเฉพาะหมวดอาหารสด ซึ่งส่วนหนึ่งปัจจัยมาจากภาวะเงินเฟ้อ จึงกำชับกระทรวงพาณิชย์และหน่วยงานที่เกี่ยวข้องเร่งแก้ปัญหาหมูแพง รวมถึงสินค้าทุกชนิดอย่างเป็นระบบครบวงจร โดยให้มีการวางแนวทางแก้ปัญหาทั้งระยะสั้นและระยะยาวเพื่อดูแลไม่ให้ประชาชนเดือดร้อน ขณะเดียวกันขออย่าให้มีการเอารัดเอาเปรียบผู้บริโภคส่วนกรณีที่มีการวิเคราะห์ว่าหากรัฐบาลไม่สามารถแก้ปัญหาหมูแพงได้ อาจกระทบต่อรัฐบาลได้นั้น นายธนกร ระบุว่า นายกรัฐมนตรีสอบถามกลับว่าใครวิเคราะห์ ซึ่งขณะนี้รัฐบาลและหน่วยงานที่เกี่ยวข้อง กำลังวิเคราะห์หาทางแก้ปัญหาจากข้อเท็จจริงที่เกิดขึ้น ไม่ใช่เอาประเด็นเหล่านี้ไปสร้างปัญหาเกี่ยวพันไปเรื่อย สำหรับกรณีที่คณะสัตวแพทย์ มหาวิทยาลัยเกษตรศาสตร์ ส่งเอกสารแจ้งเรื่องเชื้อโรคอหิวาต์แอฟริกาในสุกรไปยังกรมปศุสัตว์แล้ว แต่ทางกรมปศุสัตว์ยังไม่ได้รับทราบข้อมูลดังกล่าวนั้น นายกรัฐมนตรีให้ตรวจสอบข้อเท็จจริง และยืนยันว่ารัฐมนตรีทุกคนมุ่งมั่นทำงานแก้ปัญหาอย่างจริงจัง ทั้งนี้ที่ผ่านมาได้มอบหมายให้กรมปศุสัตว์ดำเนินการระบบเฝ้าระวังและประเมินความเสี่ยงกำกับดูแลเกษตรและดูแลควบคุมโรค เช่น มีจุดพ่นน้ำยาฆ่าเชื้อ แต่การแพร่ระบาดโรคอหิวาต์แอฟริกาในสุกร (ASF) มีมากว่าร้อยปีแล้ว แต่ยังไม่มีวัคซีนและยาป้องกัน หรือรักษาโรคได้ ซึ่งทางกรมปศุสัตว์ได้ร่วมกับจุฬาลงกรณ์มหาวิทยาลัย ร่วมกันทำวิจัยในการพัฒนาวัคซีน ซึ่งมีความคืบหน้าไปแล้วร้อยละ 60-70 คาดว่าจะสามารถผลิตวัคซีนได้ในปีนี้ ซึ่งจะถือเป็นประเทศแรกของโลกที่สามารถผลิตวัคซีนได้นอกจากนี้ นายธนกร ชี้แจงเพิ่มเติมว่า อธิบดีกรมปศุสัตว์ได้ขยายผลวิเคราะห์เชื้อโรคอหิวาต์แอฟริกาในสุกร (ASF) จาก 309 ตัวอย่าง พบเชื้อ ASF ในสุกร 1 ตัวอย่าง ที่จังหวัดนครปฐม จึงได้ส่งชุดเฉพาะกิจเข้าไปสอบสวนโรคและติดตามสถานการณ์ ย้ำว่านายกรัฐมนตรีห่วงใยและสั่งการให้ทุกฝ่ายที่เกี่ยวข้องดำเนินการแก้ปัญหาอย่างเร่งด่วน ซึ่งรัฐมนตรีว่าการกระทรวงเกษตรและสหกรณ์ ได้ดำเนินการมาตั้งแต่ปี 2562 แล้วเนื่องจากเป็นวาระแห่งชาติ